ঢাকার পরই আমার প্রিয় শহর কলকাতা। সারা পৃথিবীতেই তো ঘুরেছি, কিন্তু এ শহরে এলে মনে হয় যেন নিজের দেশেই আছি।’ শহর হিসেবে কলকাতার উষ্ণতা, এখানকার মানুষের যে সহৃদয় আন্তরিকতা, তার কথাই মুগ্ধ হয়ে বলছিলেন জয়া আহসান। বাংলাদেশের এই অভিনেত্রীর প্রথম ছবি ‘ডুবসাঁতার’ (২০১০), যদিও তার আগেই অতিথিশিল্পী ‘ব্যাচেলার’-এ (২০০৪), পরিচালক মোস্তফা সারোয়ার ফারুকি-র প্রথম ছবিতে। সাধারণ দর্শক থেকে বিদগ্ধজন, সকলের মনেই ঠাঁই করে নিয়েছেন, দু’বার জাতীয় পুরস্কার পেয়েছেন বাংলাদেশে, ‘গেরিলা’ আর ‘চোরাবালি’তে অভিনয়ের জন্য। একের পর এক ছবিতে অভিনয় করে চলেছেন। বক্স-অফিসেও তুমুল সফল জয়া শুরু করেন মডেলিং দিয়ে, পরে টিভি’র নাটক ও সিরিয়াল-এ অভিনয়। ধ্রুপদী গান আর রবীন্দ্রসঙ্গীতেও তালিমপ্রাপ্ত তিনি। তাঁর অভিনয়ে মুগ্ধ এ-বঙ্গের পরিচালকেরাও, ইতিমধ্যেই অভিনয় করেছেন অরিন্দম শীলের ‘আবর্ত’, ইন্দ্রনীল রায়চৌধুরীর ‘একটি বাঙালি ভূতের গপ্পো’ ও সৃজিত মুখোপাধ্যায়ের ‘রাজকাহিনি’তে। নতুন ছবির কাজেই কলকাতায়, কথাও বলবেন ৮ মার্চ, নারীদিবস উপলক্ষে নন্দনে বিকেল সাড়ে ৪টেয়। বিষয়: ‘উইমেন ইন সিনেমা: ডাইভার্জড ডাইমেনশনস’। উদ্যোক্তা ফেডারেশন অব ফিল্ম সোসাইটিজ। সহবক্তাদের মধ্যে দুই ছবি-করিয়ে সোহিনী দাশগুপ্ত ও রেশমী মিত্র এবং সাংবাদিক প্রিয়াঙ্কা দাশগুপ্ত। সঞ্চালনায় চলচ্চিত্র-গবেষক ঋতা দত্ত। দেখানো হবে সোহিনীর ছবি ‘ছোটিমোটি বাতেঁ’।